text: Drømmen om superligaen lever videre i dag
  10 april 2016 kl. 05.23
  Svære udekampe venter de tre regionale fodboldhold fra Horsens, Vejle og Fredericia, der alle håber at slutte sæsonen mellem de bedste tre.
  Klokken 13.45 er et vigtigt tidspunkt for de fodboldtilhængere, der følger de regionale fodboldholds bestræbelser på at få én af de tre oprykningspladser i Bet25 Ligaen.
  AC Horsens skal en tur til Sjælland for at møde FC Helsingør. Et hold som de har spillet uafgjort mod to gange tidligere i sæsonen.
  AC Horsens har vundet de seneste to kampe og er lige nu placeret på en tredjeplads i rækken 1 point foran Vejle og med en kamp mere i baghånden.
  For Vejle Boldklub venter der også en tur til Sjælland, hvor dagens modstander er HB Køge. Her skal VB forsøge at få alle tre point. De seneste tre gange holdet har spillet i Køge, er det dog hver gang endt med slutresultatet 1-1.
  Endelig skal FC Fredericia i dag møde Vendsyssel FF. For FC Fredericia er det ved at være sidste udkald, hvis de fortsat skal nå at gøre sig gældende i toppen af rækken.
  Men hvis resultaterne flasker sig, kan de med en sejr i dag spille sig tæt på en af de tre oprykningspladser.
  